(سفر نامہ،، مسقط داں قرن العلم،، طارق پیشکانی)
چونائی ءَ منی موکل زی ھلاس اِت اَنت-بلے من وتی دزگٹّیانی سوب ءَ، یکروچے چہ کار جاہ ایمرجنسی موکل زُرت- چونائی ءَ ھم مارا چہ کمپنی ءِ نیمگ ءَ چہ سالے شش روچ گیشیں ایمرجنسی موکل رس ایت- بلے من ءَ اے موکلانی زلورت نہ کپتگ پمیشکا، من وتی اے ششیں روچ ھچبر نہ زُرتگ آں، ھیر! گڑا چونکہ من ءَ زی ریک (صحراء) ءَ روگی اَت ءُ من نہ شُت آں، گڑا من ءَ منی سوپر وائیزر ءِ نیمگ ءَ چہ کساس نود ءُ نوہ رند ءَ گوانکو آتکگ اَت کہ طارق! تئی یکّیں روچ ءِ چٹّی ءِ سوب ءَ مئے کار گیش بوتگ اَنت-ترا باندا ھرچ ھالت ءَ وتا سُبارگ ءَ کار جاہ ءَ سر کنگی اِنت کہ سُبارگ ءَ پد تئی ڈوٹی بندات بیت-
,, پد ءَ من ءَ سوپر وائیزر ءَ حیدر آبادی دَم بریانی ءِ لالچ ھم دات کہ جمعہ ءِ روچ ءَ مئے کارجاہ ءَ شر کن اَنت ئِے ءُ آئی ءَ زانتگ اَت کہ اے بریانی منی نزوری انت،،-
 “بلے اے نہ بیتگ ایں گپّی اَت چیا کہ مشکت ءَ باسانی سپر سھب ءِ شش بج ءَ بندات بنت ءُ منی کارجاہ کساس ھپت کلاک ءِ راہ انت،، –
 ھیر! من سھب ءَ چار بج ءَ پاد آتک آں ءُ پد ءَ وتی پسیل ءِ وام ءُ شام دات اَنت بزاں دست ءُ دیمے کت ءُ پد ارزبند ءَ نشت آں “چونائی ءَ منی ارزبند کوپے چاہ ءُ پاکیٹے کُچکّی بسکوٹ انت،،-
 من وتی منّاں وتا اشتاپ اشتاپی تیار کت بلے من گڑیال کہ چارِت داں آ من ءَ روک روک ءَ چارگ ات، گڑا من ٹیمب ءَ چمشانکے دات داں سھب ءِ پنچ ءُ نیم اَت بزاں نیم کلاک پشت کپتگ ات کہ بس من ءَ یلہ بہ دنت ءُ بروت، ھیر! گڑا من گاڑی سد ءُ چِلّ ئے اسپیڈ ءَ داشت، “ھُشک ءَ ھما جاھاں,, اسپیڈ کساس کنوکیں کیمرہ جتگ ات من وتی اسپیڈ کمو کم کنان کت،،
 گڑا شش ءُ پنجاہ ءُ پنچ ملٹ ءَ من بس اسٹاپ ءَ رس اتاں، داں بس اوشتاتگ ات، من جی ھدا ئے کت، من شُت بس ءِ ڈلیور ءَ چہ “قرن العلم،، ءِ ٹکس لوٹ ات گڑا آئی ءَ من ءَ گُشت ٹکس ءَ چہ آفیس ءَ بہ زیر ءُ بیا،، من وتی بیگ ءَ جھل ءَ بزاں زمین ءِ سرا ایر ءُ میدان میدان ءَ شُت آں کہ ٹکس زور آں بلے من دیست کہ یک کماشے کپان ءُ پرْوشان انت بزاں سر پاد ءَ وران اِنت ءُ کماش ءَ یک لٹّے گون ات کہ آئی ءَ جِکّ دیان ات- من ءَ سما بوت کہ کماش کُورے گڑا من انچو کہ کماش ءِ دست گپت آئی ءَ گَلے چِت ءُ من ءَ جست ئِے :
 کماش :تو مشکتی یے؟،،
 من :جی ھو کماش،،
 کماش :من ءَ دبی ءَ روگی انت، منی ٹکس ءُ وتی گڑیال ءِ ٹیمب ءَ بچار؟
 من :-شش بج ئے بس انت ءُ انّی شش بج انت،
 کماش :ھو ھاں! گڑا منی چکّ! من ءَ بس ءَ سر نہ کن ئے من میم نہ کن آں،،
 من گڑا کماش ءِ دست کپت ءُ بس ءَ سر کت منی ءُ کماش ءِ بس کش ماں کش اوشتاتگ ات انت- بلے دوھیں بسانی روگ ءِ وھد ءَ “کول ء کراچی والایانی اُنیّس بیست ئے پرک ات بزاں کماش ءِ بس ءِ ٹیمب شش بج ات ءُ منی بس ءِ وھد شش ءُ پنچ ملٹ ات،، گڑا منی بس ءَ وتی گڈّی ھرن جت، بلے سھت ءَ کماش ءَ ریالے منی نیمگ ءَ شھار دات کہ منی چکّ من ءَ سردی کنگ ءَ انت تو منی واستا چاھے نیارئے؟،، من گشت جی ھو کموش! کار آں بلے ریال ءَ بِل،،
 من شت آں کہ کماش ءِ واستا چاھے بیار آں من چاہ کہ آؤرت داں منی بس رھادگ بوتگ ات- چاہ من کماش ءَ دات ءُ وت بس ءِ ڈلیور ءَ جست کہ قرن العلم ءَ بس کُج ءَ شت؟ آئی ءَ پسّو دات کہ بس وَ شت کہ بس ءِ ٹیمب پورا بوت، کماش ءَ من ءَ جست کت منی چکّ! تو زاناں مئے بس ءَ گون نئے؟ بزاں دبی ءَ روگ ءَ نئے؟ من گُشت اِنّاں ناکو! من ءَ وتی کارجاہ روگی اَت بلے بس شُت، ھمے بس ءِ ڈلیور مئے دوھینانی گپّاں گوشدارگ ءَ اَت گڑا آئی ءَ منی سرا بزّگ بیت ءُ گشت ئِے :سرکپ من ترا داں “برج الصحواہ،، ءِ بس اسٹاپ ءَ سر کناں دیم ءَ تئی کسمت ءُ نسیب کہ بس شُتگ یا بس ءَ داشتگ،، من ھمے بس ءَ سوار بیت آں بلے من دل ءَ ستک اتاں بس روت، داں ھمے بس ءِ ڈلیور ءَ، Hot ،Line ءَ گوانکو جت ءُ دروگے بست کہ قرن العلم ءِ بس ءِ دہ پاسنجر منی بس ءَ سوار انت ءُ شما مھربانی بہ کن اِت کہ ھمے بس ءَ نیم کلاک ءِ واستا ودار کنگ ءَ بہ گش اِت داں ما سر بئیں، من ڈلیور ءِ منّت گپت کہ آئی ءَ منی ھاتر ءَ سھب ءِ سرا وتی دروگانی پال پال کتگ ات، من ھمے کوریں کماش ءَ چارگ ءَ اتاں کہ ایشی ءَ چمّ وَ پِر نیست اَت بلے نوکیا E56موبائلے گون اِت ئِے ایشی ءِ توار ءَ چہ Message Taiping کنگ ءَ ات ءُ لمبراں ھم توار ءِ ھساب ءَ درگیج ءَ ات- داں ما دومی بس اسٹاپ ءَ سر بیتیں گڑا آ بس منی وداریگ ءَ ات- بس ءِ ڈلیور ءَ من ءَ جست کت کہ دگہ پَشت کپتگیں پاسنجر کُج اَنت؟،، گڑا من کہ چکند ات، بس ءِ ڈلیور سرپد بوت کہ ایشاں من ءَ رد داتگ،، “انّوں من ھمے بس ءِ لھمیں سیٹانی سرا، کول ء پیشکانیانی ٹینٹ ٹینٹ ءَ نشتگ آں،،